Kampala

Kampala é a capital de Uganda, en África central e cunha poboación de 1 208 544 habitantes, segundo o censo de 2002, é a maior aglomeración urbana do país. Está situada no distrito homónimo, a unha altura de 1.189 metros sobre o nivel do mar. A cidade goza dun clima amornado pola súa altitude, a pesar da súa proximidade ao ecuador terrestre.

As súas actividades económicas máis destacables son a industria, en especial a mobiliaria e a maquinaria, así como a exportación de produtos agrícolas como café, algodón, té e azucre.

Existe un aeroporto internacional en Entebbe, a uns 35 quilómetros de distancia, así como un porto sobre a beira do Lago Vitoria a 10 quilómetros, Port Bell.

No sector de Makarere Hill pode acharse o campus principal da Universidade de Makarere, un dos principais centros de estudos superiores de África central e oriental. Kampala é tamén a sede do Banco de Desenvolvemento da África Oriental.

De acordo coa enquisa do bienio 2004-05 realizada polo Ministerio de Saúde, Kampala posúe o maior índice de infección por VIH. O 9´2% dos adultos áchase infectado, taxa que se dispara ao 47% en canto aos traballadores sexuais refírese.

 Orixe do nome 
Antes da chegada dos británicos, o Kabaka ou rei de Buganda elixira a zona que se convertería en Kampala como un dos seus refuxios de caza. A zona está formada de outeiros onduladas e exuberantes zonas húmidas. É unha zona de cría ideal para varios antílopes -particularmente o impala. Cando os británicos chegaron á zona chamárona os Outeiros dos Impala (Hills of the Impala en inglés).

A lingua dos baganda, o luganda, adoptou moitas palabras do inglés debido á interacción dos seus falantes cos británicos. Desta forma, os baganda traduciron "os Outeiros dos Impala" como Kasozi ka Empala -"Kasozi" significa "outeiro", "ka" significa "de" e "empala" significa "impala". Ao falar en lugandés, as palabras ka e empala pronúncianse xuntas, como unha soa palabra, Kaampala. Pronto, cando o kabaka ía cazar os baganda dicían Kabaka agenze e "ka Empala", que significa, "O kabaka foi a Ka'mpala". O nome Kampala axiña foi adoptado.

 Historia 
Kampala expandiuse ao redor dun forte construído por Frederick Lugard en 1890 para a Compañía Británica da África Oriental. En 1962, Kampala substituíu a Entebbe como capital nacional. Gran parte da cidade foi destruída en 1979 tras o derrocamento do goberno ditatorial de Idi Amin e a subseguinte guerra civil.

 Patrimonio da Humanidade 
As Tumbas dos reis de Buganda en Kasubi localizadas no outeiro de Kasubi da capital, foron incluídas no Patrimonio da Humanidade da Unesco no ano 2001.

 Véxase tamén 

 Ligazóns externas 
 Páxina oficial da cidade 

Categoría:Uganda
Categoría:Capitais de África